्रीजी क्या निर्णय करेंगे, इस विचार से वे मन-ही-मन भयभीत थे।
अक्रूर काका की ओर हाथों से संकेत करते हुए अमात्य विपृथु ने कहा, "द्वारिकाधीश की आज्ञा से मैं मन्त्रिपरिषद् के एक ज्येष्ठ मन्त्री अक्रूर का भी स्वागत करता हूँ। एक तुच्छ-सी मणि के लिए ऐसी घटना घटित हुई है, जो नहीं होनी चाहिए थी। सहस्रों यादवों के कण्ठ की कौस्तुभ मणि- हमारे वन्दनीय द्वारिकाधीश और उनके ज्येष्ठ भ्राता युवराज बलराम के बीच भ्रान्त धारणा के कारण खाई बनने गयी । अपने कक्ष से ही अक्रूर जी वह मणि समस्त यादव-सभा को दिखा दें, इससे सबको विश्वास होगा कि वह मणि श्रीकृष्ण महाराज के पास कभी थी ही नहीं। अक्रूर जी उस मणि को सबके समक्ष द्वारिकाधीश के चरणों में अर्पित करें। वहीं उसका स्थान है । "
सूचना के अनुसार अक्रूर काका आसन से उठे और अपनी पंक्ति में ही अर्धवर्तुलाकार घूमते हुए उन्होंने जगमगाती हुई वह मणि सभा को दिखायी, फिर श्रीजी के पास आकर सीसम की वह पेटिका उन्होंने श्रीचरणों में रख दी। श्रीजी को प्रणाम करके वे पुनः अपने आसन पर जा बैठे। अमात्य पुनः कहने लगे, "अब द्वारिकाधीश जो निर्णय करेंगे, वह इस सभा को स्वीकार होगा। द्वारिकाधीश से प्रार्थना है कि स्यमन्तक मणि के लिए ही, परन्तु उससे भी अधिक बहुमूल्य मार्गदर्शन वे धन-सम्पत्ति के सम्बन्ध में राजसभा को करें ।" सदैव की भाँति अमात्य ने राजदण्ड को भूमि पर ठोंका। समस्त यादव-सभा तीव्र उत्कण्ठा से शान्त हो गयी। केवल दूर-पश्चिम से समुद्र का गर्जन निरन्तर सुनाई देता रहा ।
उठने से पहले श्रीजी ने मुझ पर एक दृष्टि डाली। उनके तेजस्वी मत्स्यनेत्र आत्मतेज से कैसे चमक रहे थे! वे किंचित् हँसे। गुलाबी होंठों के पीछे से उनका दुहरा दाँत क्षण-भर के लिए चमक उठा। दूसरे ही क्षण उस सीसम की मंज